*Εορτάζουμε εφέτος τα 245 χρόνια από τη γέννηση (1774) και τα 170 χρόνια από την κοίμηση (1849) του εν μοναχοίς προορατικού και εν μουσικοίς παρρησιαστικού Ματθαίου του Βατοπαιδηνού, και ο νους στρέφεται αυθόρμητα προς την ψαλμική* *περικοπή:*

***προορώμην τὸν Κύριον ἐνώπιόν μου διαπαντός, ὅτι ἐκ δεξιῶν μού ἐστιν,***

***ἵνα μὴ σαλευθῶ...* [\*]**

*Διεκρίνετο, αν και αρρήτως και λανθανόντως, για παρόμοια “προόραση” ο εν μοναχοίς ελάχιστος Ματθαίος ο Βατοπαιδηνός, ο ποτέ Μελέτιος Εφέσιος, καθώς «ἀπ᾽ ἀρχῆς μέχρι τέλους» προoράτω τον ποθούμενόν του Κύριον «ἐκ δεξιῶν του» ιστάμενον και διακρατούντα τον μελομουσουργικώτατον οτρηρόν κάλαμόν του.* **[\*]**

*Χαρακτηριστικότερο δείγμα αυτής της “προορατικότητας” είναι οπωσδήποτε η ιδιόγραφή του μαρτυρία στον κατά το έτος 1848 αυτόγραφό του κώδικα* ***Σταυρ 246* [\*]** *(όπου καταγράφει*Καταβασία της εορτής των Χριστου**γ**έννων*), όταν με αφοπλιστική για την ηλικία του στιβαρότητα, αλλά και με την ηρεμία της νηπτικής ετοιμότητας και πνευματικής αυτοπεποίθησης, γράφει:* Δόξα τῷ τεχθέντι Χριστῷ, τῷ βοηθήσαντί μοι· **τὸ τελευταῖον τῆς ζωῆς μού ἐστι τοῦτο**:-

*Είχαν βέβαια προηγηθεί και άλλες παρόμοιες αναφορές, διαμορφωμένες εκτός από την πνευματική ενορατικότητα και βάσει της προβεβηκυίας ηλικίας του και των επακόλουθων νοσημάτων της σαρκός· εξαιρετικά εύγλωττη είναι η κατά το έτος 1846 ακόλουθη σημείωσή του στον κώδικα* ***Παντ 931****:* **[\*]** Δόξα, τῷ ἁγίῳ Θεῷ, ἀπειράκις δόξα σοι, **τῷ βοηθήσαντί με γράψε καὶ ταύτην τὴν βίβλον ἐπὶ τὸ τέλος τῆς ζωῆς μου· εὔχεσθε δὲ παρακαλῶ πρὸς Κύριον τοῦ ἐλεῆσαί με τὸν ἁμαρτωλόν** οἱ ἐν αὐτῇ ψάλλοντες:- *Πρέπει δε να συσχετισθεί με ανάλογη αποστροφή του εμπεριεχομένη στο σύνηθες κωδικογραφικό σημείωμα του ίδιου κώδικα:* τέλος καὶ τῷ Θεῷ δόξα· τῷ συντελεστῇ τῶν καλῶν Θεῷ χάρις· Τὸν δακτύλοις γράψαντα, τὸν κεκτημένον, τόν τ’ ἐμμελῶς ἄδοντα ἐν τῷ παρόντι, φύλαττε τοὺς τρεῖς ἡ Τριὰς τρισολβίως. **Ἡ μὲν χεὶρ ἡ γράψασα σήπεται χῶμα, τὰ δὲ γραφέντα μένουσιν εἰς τὸν αἰῶνα**. Ἀντεγράφησαν δὲ ἅπαντα τὰ παρόντα […] παρ’ ἐμοῦ τοῦ ἐν μοναχοῖς ἐλαχίστου Ματθαίου Β[ατοπαιδηνοῦ] μετὰ πλείστης ἐπιμελείας καὶ κόπου οὐ μικροῦ **(διά τε τὸ γῆρας καὶ τὰς ἀσθενείας μου)** […] **παρακαλῶ δὲ ὑμᾶς καὶ τοὺς μετ’ αὐτῶν ἐντυγχάνοντας ἵνα εὔχεσθαι πρὸς Κύριον τοῦ ἐλεῆσαί με τὸν ἁμαρτωλόν ἐν τῇ φοβερᾷ ἡμέρᾳ τῆς κρίσεως** …

*Η προεπισημανθείσα προϊούσα βιολογική του αδυναμία διεκτραγωδείται από τον ίδιο έκδηλα και σε άλλους κώδικες, όπως για παράδειγμα στο κατά το έτος 1841 αυτόγραφό του* ***Παντοκρ 253****:* **[\*]** Τὰ παρόντα ἐγράφησαν παρ᾽ ἐμοῦ τοῦ ἐν μοναχοῖς ἐλαχίστου μουσικοδιδασκάλου Ματθαίου Βατοπαιδηνοῦ, **μετὰ πλείστης ἐπιμελείας καὶ κόπου οὐ μικροῦ, διά τε τὸ γῆρας καὶ ἀσθενείας μου δεινάς (ὡς μόνος οἶδεν ὁ Κύριος)** ..*. Ενώ παρόμοια επίκληση των λόγω γήρατος ανακυπτουσών δυσχερειών του επισημαίνεται ήδη και από το έτος 1836 στον αυτόγραφό του κώδικα* ***Χιλανδ 57****:* **[\*]** Ἡ παροῦσα ἀσματομελιρρυτόφθογγος καὶ μελομουσουργικὴ βίβλος […] ἀντεγράφη παρ’ ἐμοῦ τοῦ ἐν μοναχοῖς ἐλαχίστου Ματθαίου μοναχοῦ μουσικοδιδασκάλου Βατοπαιδηνοῦ, κατὰ τὴν αἴτησιν τοῦ πανοσιομουσικολογιωτάτου ἐν ἱερομονάχοις Κυρίου Παχωμίου Χιλιανδαρηνοῦ, μετὰ πλείστης ἐπιμελείας,εἰς χρῆσιν αὐτοῦ τε καὶ τῶν ἐντυγχανόντων· καὶ οἱ ἐν αὐτῇ θεοπρεπῶς ψάλλοντες εὔχεσθε ἀμφοτέρων ἡμῶν, τοῦ μὲν διὰ τὴν καταβολήν, **τοῦ δὲ διὰ τὸν κόπον ὁποῦ κατέβαλεν ἐν τῷ γήρατι αὐτοῦ**, ἕως ὅτου νὰ τελειωθῇ … **[\*]**

***εὐάρεστος Θεῷ γενόμενος, ἠγαπήθη καὶ ...*** ***μετετέθη***

*Επί δωδεκαετίαν όλην προκύπτει, τουλάχιστον, αναμένων την μακαρίαν και αγαθήν τελευτήν και ανάπαυσιν των επιγείων κόπων του ο εν μοναχοίς σεβάσμιος Ματθαίος ο μουσικοδιδάσκαλος,* **[\*]** *το δε τέλος αυτού επήλθε όντως οσιακώς, κατά την από 20ης Ιουλίου 1849 μαρτυρία Νικοφόρου Βατοπαιδηνού προς τον αρχιμανδρίτη Γρηγόριο προηγούμενο Πρέτζιστας στη Ρουμανία:* **[\*]** Δὲν λείπω νὰ τῇ γνωστοποιήσω μὲ λύπην μου τὴν ἀποβίωσιν τοῦ γηραιοῦ καὶ σεβασμίου μουσικοδιδασκάλου Ματθαίου, **ἥτις ἐγένετο μὲ τέλος ἀγαθὸν καὶ ὅσιον** τῆ ε’ τοῦ ἤδη τρέχοντος Ἰουλίου. Αἰωνία του ἡ μνήμη, ἀγαπητέ ἀδελφέ· **νὰ ἀξιωθῶμεν καὶ ἡμεῖς τοιούτου τέλους**.

*Με ομόχρονη, από 20ης Νοεμβρίου, επιστολή του ο πεφιλημένος μαθητής του Γρηγόριος ο μουσικός, απευθυνόμενος προς τον ἀρχιμανδρίτη Μελέτιο ηγούμενο Μπαρμποΐου στο Ιάσιο, επισφραγίζει, με την αμφισημία της κατ᾽ άνθρωπον λύπης και της κατά Θεόν ελπίδας, το μνημόσυνο του διδασκάλου του:* … **σᾶς εἰδοποιῶ ὅτι κἀγὼ ὑγιαίνω, οὐχ ὡς θέλω, διότι δὲν ἀμφιβάλλω νὰ μὴν ἐμάθετε τὸν θάνατον τοῦ μακαρίτου διδασκάλου μου. Ἐλυπήθημεν, διότι αὐτὸν ἐγνώρισα πατέρα καὶ εὐεργέτην μου μετὰ Θεόν· μὰ ἦτον καὶ ή ἡλικία του φθασμένη, καὶ κατὰ τοῦτο δὲν ἐλυπήθηκα τόσον**...

**ΒΙΟΣ**

Δεν γνωρίζουμε, δυστυχώς, πολλά για τα της **κατά κόσμον** βιοτής του Ματθαίου Βατοπαιδηνού, παρότι η σχετική ως σήμερα καταγεγραμμένη βιβλιογραφία ολονέν και πληθαίνει. Από τις υφιστάμενες βιβλιογραφικές αναφορές **[\*]** επισημαίνονται ιδιαίτερα εδώ σχετικό μελέτημα του Γρηγορίου Στάθη (συντεταγμένο παλαιότερα αλλά μόλις πρόσφατα τμηματικά δημοσιευθέν), ανάλογη πυκνή αναφορά του Μανόλη Χατζηγιακουμή, αλλά και μια πρόσφατη σχετική μνεία του Μανόλη Γιαννόπουλου.

Από αυτές ξεχωρίζει, για τα νεότερα στοιχεία που κομίζει με βάση αρχειακό υλικό της μονής Βατοπαιδίου, εκείνη του Γρηγορίου Στάθη, όπου και δημοσιεύονται περαιτέρω, άγνωστες ως σήμερα, βιογραφικές για τον Ματθαίο πληροφορίες, **[\*]** όπως για παράδειγμα η ακόλουθη αναγραφή από έγγραφο της μονής Βατοπαιδίου:

Τεκμαίρεται, έτσι, πέρα από την ήδη επισημανθείσα ημεροχρονολογία του θανάτου του [**5 Ιουλίου 1849** (*κατά τη μνήμη αγίου Αθανασίου του Αθωνίτου*)] και η αντίστοιχη χρονολογία της γέννησής του: **1774**.

Πολλά είναι τα ερωτήματα που προς το παρόν, λόγω πενιχρότητας ή και σιωπής των πηγών, παραμένουν ανοικτά και αναπάντητα:

* *Τα της παιδικής ηλικίας και ανατροφής του, στο Κουσάντασι της Εφέσου, στην ιερατική οικογένεια του παπά Γεωργίου*
* *Το βαπτιστικό του όνομα*
* *Η εν γένει, κατά κόσμον και κατά Θεόν, παιδεία του και η μοναχική κλίση του*
* *Ο τόπος της πρωταρχικής μοναχικής του αφιέρωσης και η μονή της μετανοίας του*
* *Οι λεπτομέρειες των μουσικών του καταβολών και η ειδικότερη περί την μουσική μαθητεία και πρωτογενής ενασχόλησή του*

Γενικά πρέπει να σημειωθεί ότι ανάμεσα στα παραπάνω δύο χρονικά ορόσημα της επί γης παρουσίας του Ματθαίου, ήτοι μεταξύ της γεννήσεως και της κοιμήσεώς του, τις ιδιαίτερες επετείους των οποίων και αναμιμνησκόμεθα με ιδιαίτερη έμφαση κατά το ήδη εκπνέον έτος, μεσολαβούν γεγονότα κοινωνικά και παιδαγωγικά και εκκλησιαστικά και ιστορικά και μουσικολογικά, στα οποία είχαμε την ξεχωριστή ευλογία να αδολεσχήσουμε επί τριετία και πλέον, καταγράφοντας όσα στοιχεία ανευρεύθησαν πρωτογενώς και όσα δεδομένα προέκυψαν δευτερογενώς και παραδίδοντας τον σχετικό αμητό στην ιερά μεγίστη μονή του Βατοπαιδίου, που ήδη, υπό την πεπνυμένη καθοδήγηση του σεπτού και προσκυνητού καθηγουμένου αυτής κ. Εφραίμ και κατά τη σοφή κρίση των ειδημόνων πατέρων της μονής, αξιοποιεί τα προϊόντα αυτού του ερευνητικού οίστρου, οφειλομένου πρωτίστως μεν στους συναδέλφους Γεώργιο Κωνσταντίνου και Κωνσταντίνο Λανάρα, τους οποίους και εντεύθεν ευχαριστώ εγκαρδίως για την αγαστή συνεργασία μας, στον κόπο των οποίων εισελήλυθε συμπληρωματικώς και ο ομιλών, καταθέτοντας ένα (ομόλογο της αγιογραφικής εκείνης χήρας) ταπεινό «ακαδημαϊκό δίλεπτο».

Προφανέστατα, ο χρόνος εδώ δεν επαρκεί ακόμη και για αδρή αναφορά στα παραπάνω στοιχεία και δεδομένα, όσα προέκυψαν απτώς από το πηγαίο υλικό, όσα ανεπλάσθησαν και συμπληρώθηκαν με τη δύναμη των θεμιτών ερευνητικών υποθέσεων εργασίας και όσα αναλύθηκαν εξονυχιστικά και σχολιάσθηκαν διεισδυτικά βάσει των παμπληθών μουσικών χειρογράφων και ψαλτικών συνθέσεων που ο Ματθαίος κατέλιπε και που αναλυτικά, μεθοδικά και συστηματικά κατεγράφησαν για μεν τα μουσικά αυτόγραφα σε αρμόδιο κατάλογο, για δε τις ψαλτικές συνθέσεις σε ειδικό εργογραφικό πίνακα.

**ΧΡΟΝΟΛΟΓΙΚΟΣ ΠΙΝΑΚΑΣ**

 Χρήσιμος είναι πάντως εδώ ο ακόλουθος, εποπτικός και πανοραμικός, χρονολογικός πίνακας, όπου συμπυκνώνονται (με ιστοριογραφική προοπτική) περιστατικά του (μοναχικού) βίου και της (μουσικής κυρίως) δραστηριότητας του Ματθαίου **[\*]**.

 Από τα αποδελτιωμένα στον εν λόγω πίνακα γεγονότα ας επιμείνουμε δι’ ολίγον σε όσα συμπυκνώνονται στις 8 πρώτες αναγραφές **[\*]**, που παρακολουθούν περιστατικά της ζωής του Ματθαίου μέχρι την ηλικία των 45 χρόνων, ήτοι μέχρι το έτος 1819 (200 χρόνια πριν από σήμερα).

 Βάσει αυτών, ας επισημανθούν πρωτίστως, και εν τάχει, η χρήση στα αυτόγραφά του της παλαιάς συνοπτικής βυζαντινής σημειογραφίας μέχρι και το έτος 1816, δύο δηλαδή χρόνια μετά την επιβολή της νέας μεθόδου αναλυτικής σημειογραφίας, όπως φαίνεται στον κώδικα Βατοπαιδίου 1582 (ένα Δοξαστάριο Πέτρου Πελοποννησίου), με σεμνοπρεπή λιτότητα (αξιοσημείωτα διαφοροποιούμενη από τη συνήθως τηρούμενη από τον Ματθαίο τακτική) υπογεγραμμένο **[\*],** διά του εξής κολοφώνα: *Δόξα σοι, ὁ Θεός. Ἐτελειώθη τὸ παρὸν ἐν ἔτει ˏαωις, ἐν μηνὶ Μαρτίῳ:-*, καθώς και η κατάδειξη της οιονεί επαγγελματικής διάστασης της κωδικογραφικής του ενασχόλησης, συνήθης βέβαια και διαδεδομένη πρακτική, προς χάριν (και εν προκειμένω) λόγων βιοποριστικών, όπως αναδεικνύεται αίφνης από τον κώδικα της συλλογής *του εκ Γρεβενητίου Επισκόπου Περιστεράς Ευσταθίου Σκαρπά* 1394 (εδώ ένα Ειρμολόγιο Πέτρου Πελοποννησίου), στο κωδικογραφικό σημείωμα του οποίου και σημειώνονται τα ακόλουθα: **[\*]** *Δόξα σοι, ὁ Θεός. Τὸ παρὸν Εἱρμολόγιον ἐγράφθη μετὰ πλείστης ἐπιμελείας παρ᾽ ἐμοῦ τοῦ Μελετίου,* ***εἰς χρῆσιν τοῦ παπᾶ κὺρ Σάββα*** *…*

 Να υπογραμμισθεί, επίσης, η παρουσία του στην Κύπρο κατά τη διετία 1818-1819, ένα από τα δυο μαρτυρούμενα από τον ίδιο ταξίδια-προσκυνήματά του (το άλλο ήταν στους Αγίους Τόπους) που πρέπει μάλλον να ενταχθούν στο πλαίσιο της μοναχικής πνευματικής διακονίας του. Με αυτή τη μετάβασή του στην Κύπρο σχετίζονται και οι επίσης εμπίπτοντες στην εν προκειμένω σχολιαζόμενη, κατά την πρώτη τεσσαρακονταπενταετία της ζωής του συντελούμενη, δραστηριότητα του Ματθαίου δύο αυτόγραφοί του κώδικες, ο κώδικας Βατοπαιδίου 1289 (μια Ανθολογία του 1802), αλλά και ένα ακόμη χειρόγραφο προσφάτως ανακαλυφθέν (από τον συνάδελφο Γιάννη Λιάκο, τον οποίο και εντεύθεν οφείλω ευγνωμόνως να ευχαριστήσω για την αποκαλυπτικά μεγαλόθυμη διάθεσή του να μου κοινοποιήσει αυτό το εύρημά του), ο κώδικας Ρ 53 του Μουσείου της Ι. Μονής Κύκκου (ένα Δοξαστάριο Ιακώβου πρωτοψάλτου του 1806). Ο τελευταίος κώδικας (στον οποίο και θα επανέλθω), καθώς φυλάσσεται στην Κύπρο, θα μπορούσε ίσως να λογισθεί ως ένα απτό δείγμα και τρανό αποτύπωμα της εκείθεν διέλευσης του Ματθαίου. Αλλά και στον πρώτο, που συνιστά και το προς το παρόν γνωστό αρχαιότερο αυτόγραφο του Ματθαίου, δηλοποιείται ακριβώς η ίδια διέλευση, με δύο ιδιόχειρα σημειώματα στην αρχή και στο τέλος του κώδικα· καταγράφονται, συγκεκριμένα, εκεί δύο συνθέσεις, η πρώτη των οποίων φαίνεται να είναι προσωπικό του μελοποίημα **[\*]** (ένα καταγεγραμμένο με τη μεταβατική εξηγητική σημειογραφία κυριακό κοινωνικό σε ήχο τέταρτο) που παραπλεύρως του (στη δεξιά γωνία της πάνω ώας του ίδιου φύλλου) μοιάζει να διευκρινίζεται η συγκυρία και ο τόπος σύνθεσής του, με μια (δυσδιάκριτη, δυστυχώς) αυτόγραφη σημείωση, από την οποία και αναγινώσκεται ευκρινώς το: *ἐν κύπρο …* Η δεύτερη σύνθεση ανθολογείται παρακάτω, **[\*]** υπό την ακόλουθη (εξαιρετικής μουσικολογικής βαρύτητας) αναγραφή: *Ἀντεγράφθη τὸ παρὸν ἀλληλουάριον ἀπὸ τὸ ἰδιόχειρον τοῦ κὺρ Ἰωάννου πρωτοψάλτου*. Στο τέλος της καταγραφής (γραμμένη στην κάτω ώα του ίδιου φύλλου) εντοπίζεται η ακόλουθη ομοειδής αυτόγραφη σημείωση:ˏ*αωιθῳ, Νοεμβρίου κδ’· ἐν Κύπρῳ ἐγράφθη*

Προκύπτει λοιπόν ασφαλέστατα ότι ο Ματθαίος βρισκόταν μέχρι τα τέλη του έτους 1819 στην Κύπρο, επιπλέον δε ότι πέρα της ενδεχόμενης προσκυνηματικής διάστασης του ταξιδιού του μάλλον εδραστηριοποιείτο εκεί και μουσικά· και μόνον το γεγονός ότι έφερε μαζί του τον μνημονευθέντα αυτόγραφό του μουσικό κώδικα (Βατοπαιδίου 1289) επιβεβαιώνει παρόμοια εικοτολογία, γεγονός που αδιαμφισβήτητα προσεπιμαρτυρείται βέβαια και από την ακόλουθη ανάλογη αυτομαρτυρία του για άλλη σύνθεσή του (μια δοξολογία σε ήχο πλάγιο του τετάρτου), **[\*]** καταγεγραμμένη στον κώδικα Βατοπαιδίου 1400*.*

Επανέρχομαι όμως σε αμφοτέρους τους παραπάνω επισημανθέντες κώδικες Βατοπαιδίου 1289 και Μουσείου Ι. Μονής Κύκκου Ρ 53: μέσω του αυτόγραφού του κώδικα **Βατ 1289**, γραμμένου κατά το έτος 1802 (ενώ ο ίδιος διήγε το 28ο έτος της ηλικίας του)ο Ματθαίος πρωτοφανερώνεται, σύμφωνα με τα δεδομένα των ως σήμερα γνωστών πηγών, ως μουσικός με τρόπο εντυπωσιακό και στιβαρό· στον κολοφώνα του εν λόγω κώδικα **[\*]** αυτομαρτυρείται ως θιασώτης της εν Κωνσταντινουπόλει πατριαρχικής παράδοσης, στην ιστορικά οψιμότερη εκδοχή της, όπως αυτή διαμορφώθηκε από τον πρωτοψάλτη Πέτρο τον Βυζάντιο. Πέρα από το γεγονός του ασφαλούς πλέον εντοπισμού του Ματθαίου στην Κωνσταντινούπολη κατά μήνα Σεπτέμβριο του έτους 1802 (αφού, σύμφωνα με τα ως σήμερα γνωστά δεδομένα της σχετικής έρευνας, εκεί εφυλάσσοντο τα αυτόγραφα Πέτρου του Βυζαντίου), τεκμαίρεται επιπλέον εδώ και η εκεί μαθητεία του, στο πλαίσιο της οποίας εντάσσεται οπωσδήποτε και η παραπάνω αντιγραφή [: ***εἰς χρῆσιν ἐμήν***] του βασικού για οποιονδήποτε θητεύοντα στην ψαλτική τέχνη ρεπερτορίου μιας *Ανθολογίας*· είναι εξαιρετικά ενδιαφέρουσα εδώ η σύγκριση του ανθολογούμενου στον μνημονευθέντα κώδικα του Ματθαίου μουσικού υλικού με δύο, για παράδειγμα, ομοειδείς αυτόγραφους Πέτρου του Βυζαντίου κώδικες (αποκειμένους σήμερα στη Βιβλιοθήκη Κ. Α. Ψάχου), εγχείρημα από το οποίο αναδεικνύεται (κατ’ εικασίαν) όχι μόνον το πιθανό “ανθίβολο” του Ματθαίου [“ανθίβολο”, να σημειωθεί, το οποίο αντιμετώπισε όχι στενά και αντιγραφικά, αλλά κριτικά και ερανιστικά] αλλά και η παράδοση της οποίας ο ίδιος μετείχε ως μαθητής.

Πάντως, κρίνοντας από την τακτική που έκτοτε και μέχρι τέλους της ζωής του ο Ματθαίος εφαρμόζει, μιαν τακτική πλήρους και λεπτομερούς περιγραφής των αφορώντων σε οποιαδήποτε δραστηριότητά του δεδομένων, δεν φαίνεται ο ίδιος να σχετίζεται άμεσα με τον Πέτρο Βυζάντιο (που, σε αντίθετη περίπτωση, θα κατωνόμαζε οπωσδήποτε ως δάσκαλό του)· απεναντίας, φαίνεται να σπουδάζει όχι μόνον την από τον τελευταίο διαμορφωμένη μουσική παράδοση, αλλά και να αναζητεί (με συνδρομή και υποδείξεις και των διδασκάλων του) τα στέρεα ψαλτικά ερείσματά της σε πηγές προγενέστερες, στους προκατόχους και διδασκάλους και του ίδιου του Πέτρου Βυζαντίου. Η (και παραπάνω συμπτωματικά επισημανθείσα) μνεία αυτογράφου του Ιωάννου πρωτοψάλτου στον επισημανθέντα κώδικα του Ματθαίου αποτελεί ασφαλή τεκμηρίωση παρόμοιας εικασίας· και είναι σκόπιμο εδώ (τόσο για να φανεί η πιστότητα της αντιγραφής όσο και για να επιβεβαιωθεί η αυτοψία του Ματθαίου στο αυτόγραφο του Ιωάννου) **[\*]** να επιχειρηθεί μια παράλληλη σύγκριση του εν λόγω μαρτυρημένα αντιγεγραμμένου από το ιδιόχειρο Ιωάννου του πρωτοψάλτου αλληλουαρίου με την πρωτογενή σύνθεση, την ανθολογημένη στον αποκείμενο τώρα στη Βιβλιοθήκη Κ. Α. Ψάχου αυτόγραφο, κατά το έτος 1766, του Ιωάννου κώδικα **ΒΚΨ 722**. **[\*]**

 Στον κώδικα του Μουσείου της Ι. Μονής Κύκκου Ρ 53 (που υπενθυμίζω ότι αποτελεί ένα Δοξαστάριο Ιακώβου πρωτοψάλτου του 1806) ακροθιγώς μόνον προλαβαίνω εδώ να επισημάνω την ιδιόχειρη από τον Ματθαίο καταγραφή μιας εξαιρετικά συστηματικής και ευμέθοδα χρηστικής, αλλά και αποτελεσματικής, τακτικής του, μέσω της οποίας και προδίδεται ουσιαστικά η άρτια δομή της μουσικής σκέψης του, η καλά προετοιμασμένη τεχνική της (εξηγητικής κυρίως) εργασίας του· μια τεχνική εφάμιλλη, δίχως υπερβολή, των ημεδαπώς και διεθνώς σήμερα εφαρμοζομένων ερευνητικών ακαδημαϊκών μεθοδολογιών, μια τεχνική που ευκρινώς αποτυπούμενη εδώ μας επιτρέπει πλέον να αναλύσουμε εξονυχιστικώς και να αποδομήσουμε αποκαλυπτικώς την πεμπτουσία της περί την εξήγηση της σημειογραφίας λιπαράς εργασίας του Ματθαίου· μια τεχνική επί της οποίας και θα επανέλθω, συν θεώ, με ειδικότερο μελέτημα. Ο Ματθαίος καταγράφει, συγκεκριμένα, εδώ τη γνωστή ενότητα των Μεγάλων Ωρών (Χριστουγέννων-Θεοφανείων-Μ. Παρασκευής), στην οφειλομένη στον Ιάκωβο πρωτοψάλτη μελική εκδοχή τους, κατά τρεις διαφορετικές σημειογραφικές εκδοχές: πρώτον, **[\*]** κατά την παράδοση του ίδιου του μελοποιού τους Ιακώβου πρωτοψάλτου (που καταγράφεται στους οικείους τόπους, εμβόλιμα του λοιπού ομόλογου μελικού περιεχομένου του Δοξασταρίου), δεύτερον **[\*]** κατά την παράδοση του πρωτοψάλτου Πέτρου Βυζαντίου, εκδοχή κατά την οποία η ενότητα καταγράφεται συγκεντρωτικά και αυτοτελώς, μάλιστα δε με την ακόλουθη, ενδεικτική και λίαν εύγλωττη, σημείωση στο τέλος της: **[\*]** *Αἱ παροῦσαι ὧραι ἀντεγράφθησαν ἐκ τὸ ἰδιόχειρον* (sic) *τοῦ κὺρ Πέτρου τοῦ Βυζαντίου καὶ πρωτοψάλτου τῆς τοῦ χριστοῦ μεγάλης ἐκκλησίας, ἐν ἔτει σωτηρίω ˏαωςῳ, ὑπ’ ἐμοῦ τοῦ ἐν μοναχοῖς ταπεινοῦ Ματθαίου τοῦ Ἐφεσίου…* και τρίτον **[\*]** κατά προσωπική δική του εξήγηση, συναπτώς της παραπάνω αυτοτελώς και πάλι καταγραφομένης, την αναγκαιότητα της οποίας και περιγράφει γλαφυρά ο ίδιος στο σχετικό επίτιτλο: *Στιχηρά, ψαλλόμενα**εις τας Ώρας των Χριστού Γεννών, Θεοφανείων τε και αγίων Παθών, συντεθέντα μεν παρά του πρωτοψάλτου κυρ Ιακώβου,* ***εξηγηθέντα δε νυν κατά την αυτού παράδοσιν, διά σαφεστάτων γραμμών, παρ’ εμού του ταπεινού εν μοναχοίς Ματθαίου Εφεσίου του Βατοπαιδηνού, δι’ ευκολίαν και ωφέλειαν των εντυγχανόντων****.*

 Είναι προφανής, στους ειδότες και μη, η χρησιμότητα αυτής της απερίφραστης κατάδειξης όχι απλώς ενός αλλά δύο προτύπων επί τη βάσει των οποίων επιχειρήθηκε η εν προκειμένω (άπαξ, να σημειωθεί, απαντώσα στο ως σήμερα επισημανθέν σχετικό πηγαίο υλικό) εξήγηση πλήρους της ενότητας των Μεγάλων Ωρών Ιακώβου του πρωτοψάλτου από τον Ματθαίο Βατοπαιδηνό. Η παράλληλη **[\*]** και κριτική (καθώς η αποδιδόμενη στον Πέτρο τον Βυζάντιο εκδοχή του ίδιου μουσικού υλικού φαίνεται να διαφοροποιείται και μελοποιητικά) σύγκριση των τριών αυτών σημειογραφικών εκδοχών πολλά οφέλη έχει να κομίσει στην περί την τεχνική της εξήγησης της ψαλτικής σημειογραφίας ερευνητική αδολεσχία. **[\*]**

*“**αξήγητη εξήγηση”*

 Τελειώνω με μια παρεμφερή αναφορά στον αυτόγραφο του Ματθαίου κώδικα **Καρ 228** (ένα Καλοφωνικό Ειρμολόγιο), που αποτελεί χειρόγραφο κομβικής σημασίας για το ζήτημα της εξήγησης της ψαλτικής σημειογραφίας. Ο κώδικας περιέχει συνήθη κατ’ ήχον ενότητα καλοφωνικών ειρμών, η διαχείριση όμως των περιεχομένων του μαρτυρεί εδώ αναμφίβολα (πέρα από την καλλιγράφηση και ευμέθοδη ταξινόμηση του μουσικού υλικού) μιαν ειδικότερη μουσικολογική σπουδή και εξηγητική ενασχόληση του Ματθαίου με το συγκεκριμένο είδος: εντοπίζονται, συγκεκριμένα, εδώ δύο ενδιαφέρουσες (άδηλες) προσωπικές του παρεμβάσεις· η μία ενσωματώνεται στην ενότητα του τρίτου ήχου, όπου καταχωρίζεται καλοφωνικός ειρμός υπό την αναγραφή: **[\*]** *Κὺρ Δαμιανοῦ,* ***ἐξηγήθη δὲ κατὰ παράδοσιν***. Η εδώ μνεία απλώς της “κατά την παράδοση” εξήγησης, άνευ προσδιορισμού του εξηγητή, δεν θα παρείχε ερείσματα περαιτέρω στοχασμών πάνω στην (εύλογη) εικασία απόδοσης του εγχειρήματος στον ίδιο τον Ματθαίο, αν δεν υφίστατο κατά ευτυχή συγκυρία και άλλη ανθολόγηση του ίδιου αυτού μέλους, όπου και αποκαλύπτεται η πατρότητα της εξήγησης: ***Ἐξηγήθη ἐκ τοῦ παλαιοῦ παρὰ τοῦ κὺρ Μελετίου Ἐφεσίου***, όπως φαίνεται στον παράλληλο πίνακας σύγκρισης των δύο εξηγήσεων, μέσω του οποίου καταδεικνύεται οφθαλμοφανώς η ταυτότητα του μέλους. Η δεύτερη ανάλογη (εξηγητική) παρέμβασή του προτάσσεται στην ενότητα του τετάρτου ήχου, που παρατίθεται ευθύς στη συνέχεια του ίδιου κώδικα, όπου εντοπίζεται **[\*]**

*Ἕτερος* [καλοφωνικός ειρμός]*, κὺρ Πέτρου τοῦ μελωδοῦ,* ***ἐξηγηθεὶς δὲ παρά τινος***. Είναι κι εδώ περισσότερο από έκδηλη η σεμνότητα που επιβάλλουν (ταυτόχρονα) η ηλικία, η μοναχική ιδιότητα, αλλά και το τολμηρό του εγχειρήματος· σεμνότητα που οδηγεί όχι μόνον στην απόκρυψη του ονόματος αλλά και στον χαρακτηριστικό, εντελώς αόριστο, έμμεσο προσδιορισμό του (*παρά τινος*). Ευτυχώς, και στην παρούσα περίπτωση, η ακόλουθη παράλληλη μαρτυρία του προμνημονευθέντος κώδικα **Γρηγορίου 40 [49]** επιβεβαιώνει την ήδη υποπτευόμενη ταυτότητα του εξηγητή.

 Το πλέον αξιοσημείωτο, όμως (σχετιζόμενο με την παρούσα εξήγηση του Ματθαίου), γεγονός είναι ότι στον εν λόγω κώδικα **Καρ 228** και συνημμένα στην τελευταία πρωτόλεια εξηγητική απόπειρα καταχωρίζεται το ίδιο μέλος και κατά την πρωτότυπη εκδοχή του, μάλιστα υπό την (εξ όσων γνωρίζουμε *άπαξ απαντώσα*) περιγραφή *«αξήγητο»*: **[\*]** ***Ο αυτός, αξήγητος***. Το φαινόμενο αξίζει να μονοπωλήσει εν προκειμένω το ενδιαφέρον μας και να υπογραμμισθεί εμφαντικά, καθώς πρόκειται αναμφίβολα για ένα ακόμη **μοναδικό μουσικολογικό τεκμήριο**. Η ταυτόχρονη παράθεση, από τον ίδιο τον εξηγητή, του πρωτοτύπου από το οποίο και εξήγησε αποκτά καταφανέστατα ιδιαίτερη σημασία για την άμεση (και ασφαλή) παρακολούθηση της διαδικασίας της ανάλυσης (“εξήγησης”) της παλαιάς βυζαντινής σημειογραφίας. Επιπλέον, δοθέντος ότι ο κώδικας στον οποίο καταχωρίζεται το παραπάνω μοναδικό μουσικολογικό τεκμήριο (**Καρ 228**) εγχρονίζεται **περί το έτος 1811**, πρέπει εδώ να σημειωθεί, επίσης εμφαντικά, ότι η παρούσα ιδέα και εξηγητική τακτική του Ματθαίου (ο διά της κατάδειξης του πρωτοτύπου “υπομνηματισμός” της εξήγησης) προπορεύεται χρονικά ανάλογης (κατά το έτος 1837 επιχειρηθείσας) πράξης του Χουρμουζίου Χαρτοφύλακος (μοναδικής, ως τώρα, θεωρούμενης) κατά την εξήγηση (καταχωρισμένη στον αυτόγραφό του κώδικα ΜΠΤ 712, φφ. 86r-94r) του *«ψαλλομένου και εις τους οκτώ ήχους»* Χερουβικού Πέτρου του Μπερεκέτη.

 Επισφράγισμα πανηγυρικό (και εξαιρετικά δυναμικό) των παραπάνω “ρηξικέλευθων” και “καινοτόμων” ενεργειών του Ματθαίου αποτελεί και το οιονεί δεύτερο μέρος του εδώ σχολιαζόμενου αυτόγραφού του κώδικα **Καρ 228**, όπου καταχωρίζεται μία επιπλέον κατ’ ήχον ενότητα καλοφωνικών ειρμών, αυτή τη φορά υπό αναγραφή χαρακτηριστική και άκρως εύγλωττη: **[\*]** *Ἰδοὺ καὶ ἡ ἐξήγησις τῶν πλέον ἐντέχνων καὶ μελωδικωτάτων εἱρμῶν, τοῦ μουσικωτάτου κὺρ Πέτρου Μπερκέτη, ἐξηγηθέντες νεωστὶ κατὰ τὴν παράδοσιν τοῦ Βυζαντίου κὺρ Πέτρου πρωτοψάλτου, μετὰ πλείστης ἐπιμελείας,* ***παρ’ ἐμοῦ τοῦ ἐν μοναχοῖς ἐλαχίστου Μελετίου Ἐφεσίου, τοῦ μετονομασθέντος Ματθαίου Βατοπαιδηνοῦ****, ἐξηγήθησαν δὲ ἐν ἔτει ˏαωιαῳ, καθὼς παρ’ αὐτοῦ τοῦ πρωτοψάλτου ταὶς ἐπαραδόθη ὁ ἐμὸς διδάσκαλος*. Το αξιοσημείωτο αυτής της δεύτερης κατ’ ήχον ενότητας (εξηγημένων) καλοφωνικών ειρμών του παρόντος κώδικα δεν είναι μόνον η πράξη της εξήγησης καθ’ εαυτήν· λανθάνει κι εδώ το ίδιο παραπάνω εμφαντικά επισημανθέν μοναδικό μουσικολογικό τεκμήριο παράλληλης παράθεσης πρωτοτύπου και εξήγησης, καθώς ***όλοι*** οι στο παρόν δεύτερο μέρος του κώδικα ανθολογούμενοι *εξηγημένοι* (18 συνολικά) ειρμοί **[\*]** έχουν ήδη κατά την *«αξήγητη»* εκδοχή τους παρατεθεί από τον ίδιο τον εξηγητή στο πρώτο μέρος του κώδικα, όπως φαίνεται στον παρατιθέμενο χρηστικό παράλληλο πίνακα, γεγονός επαρκέστατο να τροφοδοτήσει μελλοντικές (επωφελέστατες και διδακτικότατες) συγκρίσεις.

**ΑΝΤΙ ΕΠΙΛΟΓΟΥ**

*Έχει ήδη επιτυχώς επισημανθεί ότι «ένα ταξίδι χιλίων χιλιομέτρων αρχίζει με ένα βήμα». Έτσι και ο εκπονηθείς ως τώρα ερευνητικός περί του Ματθαίου αμητός, ελάχιστο δείγμα του οποίου και παρουσιάζεται απόψε ενώπιόν σας, αποτελεί ισχυρή πεποίθησή μου ότι πρέπει να θεωρηθεί απλά ως ένα πρώτο ερευνητικό βήμα μιας απαιτούμενης μακράς ακόμη πορείας προς την ενδελεχή εξιχνίαση και ολιστική κατανόηση της φυσιογνωμίας του «εν μοναχοίς προορατικού και εν μουσικοίς παρρησιαστικού» αντρός.*

*Εύχομαι ο πανοσιολογιώτατος άγιος καθηγούμενος της ιεράς μεγίστης μονής του Βατοπαιδίου* ***κ. Εφραίμ*** *και η περί αυτόν τιμία και σεβαστή μοναστική αδελφότητα να μας συγκαλέσουν και πάλι επί το αυτό σε πέντε χρόνια, το έτος 2024, κατά το οποίο και θα εορτάζουμε τα 250 χρόνια από τη γέννηση του Ματθαίου· και άμποτε έως τότε να έχει επιτευχθεί, τη συνδρομή των ρεκτών πατέρων της μονής και της ισχυρής μουσικολογικής ομάδας που τους υποστηρίζει, ου μην αλλά και της αναμενόμενης συμβολής των νέων επιστημόνων βυζαντινομουσικολόγων, μεταπτυχιακών φοιτητών και υποψηφίων διδακτόρων, να έχει –λέγω– επιτευχθεί η ευόδωση των περισσότερων από τα βασικά ακόμη desiderata της ματθαιϊκής έρευνας, όπως ενδεικτικά: η υποδειγματική πανομοιότυπη (και σχολιασμένη) έκδοση των αντιπροσωπευτικότερων από τα αυτόγραφά του (που παρέχουν παράλληλα θαυμάσια ευκαιρία ανάλογου σχολιασμού και υπομνηματισμού της από τον 18ο αιώνα και εφεξής κατά γένος και είδος ψαλτικής παράδοσης), η κριτική έκδοση των μελοποιημάτων του, κατά νεοπαγή (μιμούμενη την ανάλογη φιλολογική) μεθοδολογία και η ανάλογη, συγκριτική, έκδοση του corpus της στιχηραρικής και μαθηματάρικης μελοποιητικής του δημιουργίας, καθώς το καταγεγραμμένο magnum opus του Ματθαίου (η Συλλογή του κώδικα Βατ 1601), μαζί με το αντίστοιχο καταχωρισμένο στα Δοξαστάρια (Εσπερίων και Αποστίχων και Αίνων) και Μαθηματάρια υλικό, στοιχειοθετούν μιαν καινοφανή (πλήρη καθ’ εορτήν του ενιαυτού, του Τριωδίου και του Πεντηκοσταρίου) μελοποιητική (ή και εξηγητική και καλλωπιστική) πρότασή του, που θα ήταν δυνατόν να τροφοδοτήσει μιαν πολύτομη σχετική εκδοτική σειρά.*

**ΑΧΙΛΛΕΥΣ Γ. ΧΑΛΔΑΙΑΚΗΣ**